༄༅། །རྗེ་ཚར་ཆེན་དང་རྟ་ར་བ་བསོད་ནམས་ཆོས་འཕེལ་ཐམས་ཅད་མཁྱེན་པ་ངག་དབང་ཆོས་གྲགས་གསུམ་གྱི་ནང་རྟེན་བཞེངས་པའི་དཀར་ཆག་བཞུགས།། ཨོཾ་སྭ་སྟི་སིདྡྷཾ། རྡོ་རྗེ་འཆང་དབང་ཚར་པ་ཆོས་རྗེ་སོགས། །རྩ་བརྒྱུད་བླ་མའི་ཐུགས་དགོངས་རྫོགས་པའི་ཕྱིར། །འཁོན་རིགས་སྔགས་འཆང་ཀུན་དགའི་མིང་ཅན་གྱིས། །རིན་ཆེན་དངུལ་གྱི་མཆོད་རྟེན་ངོ་མཚར་འདི། །བཞེངས་པས་མཚོན་པའི་དུས་གསུམ་དགེ་བའི་མཐུས། །བདག་ཅག་འཁོར་བཅས་དུས་འདིར་ཚེ་རིང་བའི། །མཐར་ཐུག་གྱུར་ནས་བསྟན་པ་ཆེར་རྒྱས་ཤིང་། །ཕྱི་མ་དད་ལྡན་འོད་ཟེར་མཐའ་ཅན་སོགས། །དཔོན་སློབ་ཀུན་ཀྱང་དག་པའི་ཞིང་འཛོམས་ནས། །ཕན་ཚུན་ངོ་ཤེས་ཐུགས་ཡིད་གཅིག་འདྲེས་ཏེ། །སྐད་ཅིག་ཉིད་ལ་སྤངས་རྟོགས་མཐར་ཕྱིན་ནས། །སྤྲུལ་པས་ས་སྐྱའི་བསྟན་པ་རྒྱས་བྱེད་ཤོག །སརྦ་མངྒ་ལཾ།། ༈ །།ཨོཾ་སྭ་སྟི་སིདྡྷཾ། ནུས་མཐུའི་མངའ་བདག་སྔགས་འཆང་རྟ་ར་བ། །བསོད་ནམས་ཆོས་འཕེལ་ཞབས་དང་མཁས་པའི་རྗེ། །ཐམས་ཅད་མཁྱེན་པ་ངག་དབང་ཆོས་གྲགས་ཀྱི། །དགོངས་པ་ཆོས་ཀྱི་དབྱིངས་སུ་རྫོགས་པའི་ཕྱིར། །རིགས་ཀུན་ཁྱབ་བདག་མཁན་ཆེན་ཆོས་ཀྱི་རྗེའི། །སྐུ་བརྙན་མཐོང་བ་དོན་ལྡན་ངོ་མཚར་འདི། །འཁོན་རིགས་སྔགས་འཆང་ཀུན་དགའི་མིང་ཅན་གྱིས། །མི་ཕྱེད་དད་པ་ཆེན་པོས་ཉེར་བསྐུལ་ནས། །བཞེངས་འདིས་མཚོན་པའི་དུས་གསུམ་དགེ་བའི་མཐུས། །བདག་ཅག་འཁོར་བཅས་དུས་འདིར་ཚེ་རིང་བའི། །མཐར་ཐུག་གྱུར་ནས་བསྟན་པ་ཆེར་རྒྱས་ཤིང་། །ཕྱི་མ་དད་ལྡན་འོད་ཟེར་མཐའ་ཅན་སོགས། །དཔོན་སློབ་ཀུན་ཀྱང་དག་པའི་ཞིང་འཛོམས་ནས། །ཕན་ཚུན་ངོ་ཤེས་ཐུགས་ཡིད་གཅིག་འདྲེས་ཏེ། །སྐད་ཅིག་ཉིད་ལ་སྤངས་རྟོགས་མཐར་ཕྱིན་ནས། །སྤྲུལ་པས་ས་སྐྱའི་བསྟན་པ་རྒྱས་བྱེད་ཤོག །སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།